《戏韩子师》
宋代·韩元吉

读书堂前霜月明，读书堂后霜风声。
主人读书已万卷，足踏省风还专城。
朅来掩关卧不出，左拥韦编右瑶瑟。
似闻天女亦爱静，便喜兰房长英物。
我舍应门才一儿，赵子尤作仙果迟。
白头相看辄浩叹，玉树独满君家墀。
我歌声长君且听，不特交游幸同姓。
极知玉盎有新醅，每恨金觞乃无柄。
从君泥饮不作难，景物过清天复寒。
犀钱汤饼未免俗，琵琶与筝当合弹。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。